《题余仲祥松斋》
宋代·裘万顷

芳妍桃李场，纷趋欻成蹊。
长松坐偃蹇，遂尔不见知。
平生异时人，不与俗转移。
萧然尘埃中，擅此丘壑奇。
窗空境逾清，四壁风来吹。
抱琴揖苍髯，喜气掀两眉。
臭味既与同，相亲不相违。
直期阅岁寒，可但忘朝饥。
斯正如乃翁，过处更过之。
直比千丈干，历落不受羁。
只恐大厦成，梁栋各有施。
出处初何心，山灵勿疑渠。

作者简介：裘万顷（？～1219）南宋诗人。字元量，号竹斋，洪州新建（今江西南昌）人。淳熙十四年进士，历仕吏部架阁、大理司直、江西抚干，性至孝，有节操，有诗集行世，其诗清婉流利，描绘却颇有情致。